정조 18년 · 목
刑曹啓言癸丑二月二十日備邊司以慶尙監司鄭大容牒呈內道內態川居徐重一以賜牌田畓之見奪於林哥事稱以呈訴於備局粘連題辭來呈議送而取見其題語則多有可疑之端且手決印跡殆不彷彿於近日行關所着有不可輕易聽理且近來遐土頑民類多濫猾營關邑報僞造現發者間或有之故原狀封印上送云故以重一依例究覈以爲次次査得取服用法之地擧行形止論報本司事題送矣該道回牒內徐重一盤問取招則重一招內渠祖兄弟本以京城之人因家禍流落本縣縣內十里許閑曠處相其可墾之土損出萬金募軍開畓至於四十石落種許多財力雖爲自辦均是王土不敢專執擧實籲天願納於明善宮則先朝判付特加嘉尙二十石落種屬之明善宮十六石落種屬之渠祖矣渠祖不幸身死又於中年大水防堰潰決全然陳廢勢孤力單未得改築矣本縣居任五得等仍舊修治轉相反賣於土着及隣居民人等處至今耕食故渠父成長之後屢次起訟果未得決因此成疾仍爲身死人子情理不勝冤憤昨年十二月馳往京城留接於南大門外桃楮洞宋世奉店幕問于主人曰吾有呈狀備局之事指示稍解文字之人云則無沈槅金希命處使之推尋相議故委往希命處本事顚末一一詳陳備局原情懇請書給則希命答以爲此是大訟不可不用情成給小錄快遂所願云云故果爲成給五百兩小錄矣伊後希命呈備局受題以給曰此題往付本官則十六石落畓可以還推而所錄錢貨今去奴馬便卽爲備送云故先爲下來備局題辭到付本官則災歲不可起訟姑待明秋云而退斥故路資錢六兩零爲先備給治送人馬仍爲粘連呈訴於營門竟至此境渠以海曲愚氓初入京城見欺於金希命而實非渠所僞造者云如是納招徐重一則嚴刑照勘計料而原情書給旣是金希命則僞印僞題之出自其手昭不可掩玆以枚報云云此是假作廟堂題辭又爲僞造印信如此奸惡之類不可尋常處治各別譏詷期於必捉嚴査決處後形止報本司事甘結故自本曹發刑吏譏捕金希命則非金希命乃是幼學金熙明癸丑六月初七日熙明招內本以榮川之人以儒爲業上京居生於墨洞近處矣昨年十月渠之六寸熊川前縣監金輔明妻娚宋載聲與名不知沈哥及熊川徐重一來見曰今此徐重一有復父讎之事今欲起訟於本縣君其善爲居間期於成事且得備局關文則亦爲好矣云而聞其起訟之由則非但復父讎而己所推之畓價不下萬餘金故往見筆洞居備邊郞權師錫以其事狀具小錄書所志使之成出關文則權郞廳以爲此事若成則當有酬勞之資而目今受成貼之時下人情債亦不下百餘金此則預先準備然後可以圖得云故渠答以爲若見所志題辭則必當準送百金云而歸以備郞之言向說於徐重一則重一以爲渠之六寸饒居京中所志成出後雖千金不難辦出于云其後四五日權郞廳招致渠而出示所志曰今已得題卽送百金云而見其題辭則辭意極其嚴截故渠以持示重一後送錢爲言則備郞堅執不許必也見錢後出給所志云故渠還與徐哥宋哥沈哥偕往權郞廳家同見所志題辭然後出債五十六兩於馬契人田云世爲名人其餘四十四兩則自辨合一百兩輸送後推來所志又辨給路資使徐沈宋三人及馬契人田云世李起成等同爲下去本縣渠又作書於本官以期於捷訟之意懇托矣十二月二十七日田云世李起成不捧錢狼狽上來故馬契錢則渠果徵給聞田云世李起成等之說則沈宋兩漢多受厚賂於訟隻人處中間逃走云本事顚末不過如是而至於僞造題辭印押之事受題之備郞尙今見存則初非渠所可知得者云熙明刑推更招內今於刑訊之下情窮勢迫無所推托今豈不一一直告乎宋載聲與渠爲連姻間相親矣辛亥十月載聲與沈能亨徐重一來見而載聲紹介兩人故渠問其委折於重一則重一以爲渠之傳世田畓見失於林洛春之父而吾父以此事因病致死洛春卽世讎也欲爲推畓復讎而本官不爲聽理故欲得備局嚴題今此上京而無路得題故渠義氣所使聞甚矜惻諾以吾當得題往見備郞權師錫則不但得題爲難且多中間浮費故旣無以踐言亦無以彌縫不得不作此僞題及僞手決且以瓦片磨作印樣刻出篆形因爲踏出稱以受得備題傳給重一果爲的實此旣渠所作爲則載聲能亨不過居間指示而已至於洛春本以元隻初不相干申泊尤是不知本末之人而渠援引各人欲爲疑亂掉脫之計今於嚴訊之下豈敢不吐實乎渠設或有同謀共事之人到此地頭惟當以渠獨當樣首實何必以他辭蔓語冀或自免而雖使自免一入此地何以生爲只以遲晩納招要免目下桁楊之苦云此獄肯綮惟是重一之圖得備題熙明之得給備題而備題之僞作都屬於熙明特以熙明之至妖至奸百般用謀廣引各人屢變其招詞案已積逮捕且多今至周歲尙未究竟大抵重一急於推畓欲呈備局之際載聲能亨耽於五百兩納賂之說誘引於重一紹介於熙明而熙明之挺身自當一言卽諾者卽出於替作謀主都執厚賂之計及其進無以受題退無以踐言則路窮計急造出奸謀至有此僞造之事今則詞證已備掀露無餘雖以假作洛春之筆贗成申泊之札觀之其所摸人筆畵幻成書卷卽渠伎倆報此一款而僞題僞印之狀貫若一串尤無所逃人極奸黠才且捷給援聯延拖計無不至而及當載聲吐實申泊脫空而本獄之樞紐已解用謀之機括畢敗則自知其刑訊徒苦抵賴無益悉變前招忽地輸款五百兩捧賂之計卽其本情諸招同辭實爲此獄之宗案牢諱此事終始發明只以義氣矜惻等說欲掩眞贓者已是至奸之謀至於同謀共事之人欲吐未吐微發其端隱然置之於然疑依俙之間者必有裏面情節而終不到底直告且於承款之時乃以要免之說假示未盡底意節節狡惡尤極痛惋更爲連加嚴刑期於一一得情宋載聲沈能亨貪於受賂急於受題初作重一紹介之人終致熙明僞造之擧僞造一款雖非渠輩之參謀非理好訟之罪無所自逭竝依本罪照律其餘干連各人則熙明首實之後更無可覈之情且有滯囚之弊分輕重勘放何如允之敎以正犯金熙明更加嚴刑期於得情又啓言今正月初一日北部閑良徐再興白活內渠弟弼興居生於北漢御倉契而爲還上保主人金得浩使喚去月十六日與同里人金履水偕往楊州祥家臺居還上所負人金唜孫家欲爲徵捧而唜孫勢難辨納故欲移徵於唜孫之八寸金尙弼處則金尙弼與其隣居人咸奉連金大順等合力亂打渠弟及履水僅還其家而渠弟吐血苦痛去月二十八日仍爲致命伏乞讎人等分首從償命事白活據依例檢驗事發甘當部矣初檢官北部都事鄭有淳牒呈內被告諸人處推問則被告人金尙弼招內金唜孫卽渠八寸大父也上年十二月唜孫言內諸族各出二斗米則所負還上可以彌縫云故渠及諸族各出二斗米備納北漢矣同月十六日夕北漢差使來到稱以唜孫處猶有零數云而牽去渠家所繫牛隻故艱得二兩五錢追見差使給錢推牛則差使捧錢而言曰牛則繫置唜孫家云故轉往唜孫家唜孫以爲牛果繫置於後庭差使還歸後牽云無妨云依其言登岸等待矣未久差使二人牽去牛隻而渠旣獨力無奈往于家後射亭射帿諸人處願與推尋牛隻則其中咸奉連金大順等一齊走遂而到黑水踰里朴福謙爲名人家前則牛繫於福鰜之內廏差使二人坐於門外奉連挺身突入於在前之差使先爲批頰厥漢言內不問事實何如是徑先打人云則奉連捨其人而突入致死人處先打其顋次踢肓膛則致死人蹶然仆地連踢致死人之黃門近處仍又抽出撑柴之杖木先打致死人之肩胛次蹴脇肋又解死者所佩條索而結縳如是敺打之際金大順或打生者之腮頰或拳或踢而渠則解牛先出云正犯咸奉連招內上年十二月十七日洞里諸人射會於渠家北射亭矣隣居人金尙弼來言吾因徵族事差使奪去吾之牛隻誰與吾偕往推來云故渠及金大順金尙弼追尋差使所去處到黑水踰里朴哥家前尙弼向差使而言曰吾旣替徵族還則奪吾牛隻何也差使發怒先打尙弼之腮頰故渠一打生存差使腮頰之際致死漢突然前至將欲敺打故渠捨生存差使轉向致死人處一次加頰仍執衣領出力捽曳則致死人仆于地上故一踢其黃門而金大順搜出朴哥之馱索仍爲結縳致死人又解生存差使之所佩條索結縳驅去行到一馬場許因過去人挽解解縳放送各自散歸云干犯金大順招內渠與同里諸人作爲射契上年十二月十七日契中諸人聚會于射亭矣金尙弼來告諸人曰吾因八寸大父之族徵北漢差使奪去吾之牛隻與吾偕往推來云故渠及咸奉連金尙弼同力追尋差使所去處直到黑水踰里朴哥家前則致死人及金履水坐於門外而繫牛於門內尙弼向差使言詰之際咸奉連突入致死人處先打其頰致死人仆而更起欲爲犯手則奉連以拳撞致死人之肓膛厥漢仆于地上則又踢其黃門仍拔撑柴之杖一打其細腰又解其所佩熟麻索仍爲結縳渠則一批履水之腮頰仍又結縳驅去兩漢適因過去人之挽解解縳放送各自散歸云實因被打致死的實云覆檢官本府主簿洪疇九覆檢實因及各人招辭如初檢時矣奉連旣打弼興弼興實死打後實因如彼詞證若此依法償命渠無所逃而終始吞吐將服不服者尤萬萬兇狡連加嚴訊期於取服金大順同時應募同時起鬧之狀與奉連無異而廝打之手不犯於死者只及於履水而履水旣生則不必與正法連加訊覈依本罪照律金尙弼失牛而必欲推還力弱而要人來救亦非異事而四人交鬪之時果不下手金唜孫受糶而無力備納借牛而要得姑息情則可矜罪無足徵竝放送何如允之敎以正犯咸奉連更加嚴刑期於得情○全羅監司李書九狀啓以爲重囚獄案中情跡之或可更覈者供招之或有相左者往復査究未及修啓者爲三度故全州判官李東野任實縣監洪履簡別定參覈官會同臣營參考原案及復究理殺獄罪人海南私奴德乭獄事則雖未經檢情犯無疑茂長朴起漢獄事則詞證俱備推案已成故竝令推官連加訊推文案依例刪繁各附淺見開坐于後以備該曹覆啓稟處其中獄情疑晦可合仰稟者一人別具啓本論列登聞海南罪人私奴德乭辛亥七月初三日足踢朴大千第十日致死取招前逃躱同年八月初二日捉囚受刑四十七次此獄根因則海南縣監李膺福牒呈內本縣黃原面新農所里居良人朴大千被踢於同面富谷里居私奴德乭處竟至致命則德乭上典及德乭族屬私和埋瘞後德乭生㥘逃躱傳說狼籍故別定將吏使之廉探則果如所聞事當依法檢驗而掘檢一款有難擅行故爲先摘奸其埋瘞處則致死朴大千憤墓在於屍親洪召史田畝間而以地尺尺量則高二尺二寸圍圓長四尺一寸廣二尺四寸憤形纔成莎土未乾故被踢根因及私和埋瘞情節應問各人等處依例取招辛亥七月二十七日風憲朴俊彥約正朴三令招內今月初三日新農所里朴大千南利場市被打於富谷里德乭處十二日致死十五日私埋瘞云故渠兩人偕往新農招致大千母與妻子及大千妻族洪位太詰問其致死私和委折則大千母與妻子咸曰人之病死埋葬不關面任云而洪任太亦曰欲爲索賂而有此詰問乎死者有母有妻子若或被打致死則何待面任而告官乎冷談不已故渠等無聊還來殺獄文狀以傳聞馳報恐違法例故果爲不報矣屍親洪召史招內家夫朴大千今月初三日往于南場市伊日不來矣初四日黃昏時南利場店幕居姓名不知一農夫傳言曰汝夫被踢於德乭處幾至死境故店人擔去於富谷里卽爲馳往于同里德乭家則渠夫臥在其家大段叫痛故問其事由則答云德乭踢吾腎岸又踢腰眼間仍爲重痛云故見其傷處則腎岸上有浮氣一處腰眼亦有浮氣使不得接手而有歸家調治之願故初五日夕時使該里民人擔舁歸家矣不但家無救資村人皆曰還送富谷里調病云而翌日還爲擔送於德乭家十二日仍爲致命而臨死遺言曰吾今本病添傷而死勿爲告官善爲收埋云云而夫婦情理卽欲告官則德乭之上典及村人等挽執渠與渠之媤母曰大千旣有遺言何必告官聽吾指揮善爲埋葬之意縷縷言說故急於殯殮果爲私和則治喪凡節先爲拮據以給渠夫所負水營債錢十八兩市門相鬪時所失錢十兩亦爲備給德乭所作十一斗畓禾穀一半又爲決給仍又造棺埋葬於渠田到今追悔死無足惜而渠父時年四十七歲矣看證朴興世招內渠以魚商於朴大千處有雇價錢二兩所捧之物而今月初三日南利場市逢着大千只給五錢因用處之不足二錢加給之意言及大千而大千終始靳許故以此言詰之際德乭適來觀光突入大千奪取二錢錢欲爲沽酒則大千曰勿爲沽酒直給興世云則德乭不得已出給渠復叱辱大千曰二錢錢沽酒與否姑捨是汝負吾宅債錢十兩而何至今不報乎先打大千之腮頰則大千手執德乭頭䯻咬其額角德乭謂以網巾裂破足踢大千之腎岸顚仆地上則又踢其腰眼間將至氣塞故欲爲救急渠則一邊溲溺同行姜夫七扶執灌口小有差勢故負置於場邊許召史家以善爲救療之意言及而還來矣初八日又往場市之路聞富谷里任金汝水之言則朴大千自場邊擔來德乭家矣大千欲還家調理故擔送其家而新農村人見其病勢危急還爲擔來於德乭家事甚悶慮云其後十三日場市又逢汝水則大千昨日身死於德乭家云故渠問有告官之慮否大千臨死遺言善爲收埋勿爲告官故方自德乭家出力治喪云矣洪召史更招內渠夫被傷踢後傷處則腎岸浮高狀如覆手背上靑黃赤色周匝痛勢則腹部上下牽引使不得接手錢兩則喪葬與宿債限百兩當給之意果有言約而二十八兩先以債錢報給私和一事雖知其被踢於德乭處而渠夫生時素有瘀血腹痛之疾故且信其臨終時本病添傷之說果不得發告私和主論卽德乭上典云矣同年八月十二日正犯私奴德乭招內渠與朴大千素無嫌怨而七月初三日相逢於南利場市與之談語而坐矣隣里朴興世適此來到向大千而言曰雇價錢二兩何不還報大千只給五錢則興世曰用處不足二錢錢加給爲可則大千終始靳持有錢不給故渠奪取二錢出給興世大千以此含憾遽執渠頭䯻怒咬額角網巾隨已裂破故渠責大千曰汝負吾宅債錢尙今不報可以捉去見困云云而仍爲推擠以足踢之笑踏顚倒不起故興世灌溺移臥於市邊許召史家後試用白沸湯小有差勢無患歸來矣伊日黃昏市邊店人擔來大千於渠上典家廊底故移置渠家而救療初五日見其快差擔送於其本家則初六日自該里還爲擔來而其母與妻子亦爲隨來多用瘀血腹痛之劑幷力治療矣十二日仍爲致死而渠之臨終時以本病添傷勿爲告官善爲收埋之意有所遺言於其妻孥渠族屬及渠上典招謂渠曰大千之死旣在於與汝相鬪之後殯殮之節汝須助給云云故渠果爲驚㥘逃避矣渠上典送奴追捕而喪葬諸具及大千所負水營人債錢十八兩使渠族屬分當以給渠所作十一斗畓禾穀又爲決給使之埋葬而家勢蕩敗生活無路故乞食於靈巖地逢着同里人自現被捉而大千旣有遺言則其所致死似由於本病瘀血腹痛云此獄則數次踢蹴皆在要害當下顚仆便至昏窒行兇之獰毒無與爲比而第緣檢驗之不行遂致獄體之未備故臣於是務從審愼另加究覈腎岸腰眼小腹俱係速死之處而鬪場之先跼後蹴朴興世許召史之目擊丁寧傷處之浮高紫赤姜夫七金日光之參看分明則詞證固已眞的傷損亦旣昭著未死之前擔歸渠家極意救護已死之後逃避他處行賂私和者莫非自犯之眞贓笑踏其腰戲溺其口之說雖欲粧撰逾見窘遁而一踢胯上渠亦終不敢全諱則不待掘檢已成斷案三載訊推一向吞吐者尤極凶狡至於朴興世之今番査問微變前招不過老獄之生奸無足憑信德乭則嚴訊取服如法償命在所不已茂長罪人朴起漢縛打李枝華十二日致死癸丑三月初四日囚受刑十九次此獄根因則茂長公兄馳告靈光郡守文狀內今二月三十日本縣二東面上城里居良人李守卜發告內渠父枝華今月十九日被打於京江龍山莎村契居船人朴起漢姜命卜等處三十日仍爲致死依法成獄事來告故三月初一日依例初檢傷處則仰面右眼胞色靑柔軟一處上胞有皮脫一處色紫微硬右血盆骨上色靑柔軟一處合面左臂膞微凹一處微紫色微硬右臂膞微凹一處紫色微硬左脊背血癊色紫微硬一處右脊背稍右邊微紫色柔軟一處右脊背上皮脫作痂一處紫黯色微硬其餘諸處無他痕損實因則被打致死懸錄屍親李守卜招內渠父以本縣所應浦烽燧監考兼差禁松監考去月十八日以番軍申飭事往于烽臺矣十九日黃昏時渠弟永甲扶持渠父而來氣息奄奄若將隕絕故問其委折則渠父言內今日自烽臺下來路由掌內松山則何許數三人亂斫松木將欲載船運下故詰其犯斫之由則同來三漢一則總角一則年老白髮俱稱京江船人而其中喪人漢突入於吾以汲水艇索北結兩臂手執上吐足築䐉後又以索端揮打右眼扶執顚仆之際或蹴踏脊梁或撞着腦膛將欲縳往其船急於回船先爲解縳散去喪人者乃朴起漢而同行老人卽姜命卜總角卽韓四孫此兩人初不下手終始傍觀與朴起漢同爲下浦云故更問其痛處則項部疼痛腦膛牽引云而右眼亦有被打靑痕其日咽喉浮塞粥飮不下少動頭部則牽痛不堪矣乃於本月三十日竟至致死而未死前一日泣謂渠曰吾病今則已矣喪人漢卽吾讎人汝須報復云故渠入告鄕廳捉囚兩漢渠父身死後發狀告官而行兇器仗則必不隨往目見故不能拾得渠父時年五十五歲云覆檢實因如初此獄則以壯健乘憤之漢鬪老殘沈醉之人方其捽曳滾轉之際强弱已難相抗而眼胞靑色臂膞紫痕無非縳打之眞贓脊背乃是必死之處而船索揮打傷痕之血癊紫黯若是其狼藉橫亘手勢之猛毒可以推知旬餘延拖雖或當限之稍過畢竟致命專由要害之受傷而未死前報讎之托旣有屍親之先告摘奸時涉疑之論不過鄕色之從論則李枝華之被打致死更無可疑朴起漢之抵賴不服尤極兇頑嚴訊得情斷不可已○刑曹啓言海南殺獄罪人奴德乭獄事則無發狀而自入廉問不檢驗而已成斷案驟看恐違常例細究自有眞證大抵爭閧於場市之間乘憤踢腎移臥於酒店之中以油灌口十目環觀衆口喧傳渠雖誘屍親而勿告助葬需而卽瘞衆證成獄旣有法文則此獄惟當以詞證爲主而風憲也約正也場市同伴也酒店主人也臨死擔去之漢也擧火隨往之臾也無不箇箇直招節節相符不待掘檢而傷痕明白屢經査推而證左俱備乃敢以笑踏其腰戲溺其口等說漫漶獄情必欲掉脫者尤極巧惡罪人德乭請連加嚴訊期於得情茂長殺獄罪人朴起漢獄事則未死之前已爲發告辜限之內竟至致命脊背血癊旣係要害杖索縳打明有證招鄕色摘奸時元無熱候只有冷氣症崇之非病伊傷的然可知依法成獄無容更議起漢於此焉得免償命之律乎請罪人朴起漢更加嚴訊期於取服敎以海南囚德乭則依回啓施行茂長囚朴起漢則涉疑似非眞箇涉疑過限有難歸之法外亦爲依回啓施行○江原監司沈晉賢狀啓以爲道內殺獄罪人未錄啓者只是三名原州判官元羽孫麟蹄縣監朴宗福別定參覈官細考文案爛熳講確則其中或有實因明白情節絕惡者或有所犯䵝昩詞證未備者原其情跡雖有輕重之別而論以法律俱無參恕之道以各其獄案論列附陳于後江陵罪人金光云踢打金最甲第八日致死辛亥六月初三日囚刑問六十一次去辛亥六月初四日江陵前府使李集斗牒呈內本面倉底居金光云與廣川里居金最甲五月十九日相鬪最甲被打二十六日致死屍親金最得招內五月十八日橽皮脫來次入山矣渠家急足來報曰渠弟最甲與金光云相鬪被打痛臥卽速歸見云故二十二日還家看病仍問相鬪委折則渠母以爲最甲與光云相遇於野頭光云大醉之中奪最甲烟竹吸了一竹後仍爲奪去不給故最甲詰以雖些箇烟竹他人之物何爲不給云爾則光云終不給竹反爲聲氣喝道曰冠童有別爲敢侵辱卽地扶曳頭髮顚倒發踢之際隣居酒媪金召史急出門越見其相鬪之㧋急往解紛仍送最甲而還則光云不勝醉憤追到家前一場大鬧轉身蹴迫故吾以女人不堪勝堇堇奪匿於麻田中光云去後最甲扶腹入來仍臥房內自其日臍腹自囊上牽痛浮高腦膛如剌難摩仍爲吐血如指者連下數三塊症漸危重見甚悶迫卽往光云家率來光云之父同爲救療云故渠往見酒媪細問相鬪之端則厥媪言內越路邊望見則有冠童轉身相戰故卽往見之則果是最甲被打於光云故吾爲救解而還云云故憤悶交中言及光云之父曰汝子旣打吾弟吐血之症浮脹之狀到此難救之境有甚藥料同力急治爲可渠則爲破瘀血出用無價散光云則慮其中滯或飮眞油或試人糞如是雜藥治療旣至屢日勺水不能入口遍身莫可轉動若痛八日竟至斯境臨死之時渠弟謂渠曰弟旣不幸見打於彼隻今將命盡兄則爲弟必報此讎云渠聞此末言見其死狀抑塞憤惋將欲發告則光云之父含淚乞憐而悲憤所激嚴辭斥退仍爲告官而混家時病云云之說隣里今雖方痛渠家姑不傳染渠弟之死乃是被打添病旣非時疾所崇如有一毫可疑可執之端則豈敢驅人於償命之科自抵反坐之律發告日字之遲滯別無相持之端離發日阻雨川渠難越中路留滯自然至三日有何執疑於其間哉云檢驗實因以被踢致死懸錄事牒呈矣此獄以獄體言之雖有金女招被曳上下之光景而終無踢打間分明看得之詞證以獄情言之當初相閧專由同里親狎戲謔過度之致而初無別般疑怒必欲甘心之跡則金光云之斷以償命雖涉矜悶而第其腦膛囊腎皆有緊要之傷處問藥邀巫難掩自㥘之情狀則今此最甲之致死明是光云之所犯論以法律實難參恕連爲同推期於得情恐不可已歙谷罪人文章五踢打申宗堅第十一日致死癸丑正月二十二日囚刑問十一次去癸丑二月初一日歙谷縣令吳在鎭牒呈內縣內面邑內東里居書員申宗堅與同僚文章五正月十二日相鬪之後連日呻吟十六日爲始添症二十二日致死屍親申道興招內渠子宗堅與同僚文章五始鬪於作廳門內相鬪後呻吟痛臥右肋牽引渠妻使之艾灸自十七日至二十一日連爲重痛或慮時氣以時氣之藥或用稷茶或用飯茶連爲煩燥看其小便則色赤大便則有乾血裹糞而出不勝驚遑二十二日又用人糞汁一椀而終無汗氣呼吸喘促矣其日亥時仍以絕命云以此言之屍身之因病致死無疑而不可以縣令迷見有難的定則惟待覆檢官更爲明査事牒呈矣覆檢官通川前郡守趙鉉檢狀實因以因病致死懸錄三檢官杆城郡守李在沆檢狀實因以被踢後引風致死懸錄四檢官高城前郡守鄭東保檢狀實因以被踢致死懸錄此獄之疑晦多端至於四檢者專由傷處之昔無今有也詞證之俱欠明的也然而相鬪時一下一上之狀張仁卜旣已納告則居上者撞築在下者受傷勢所必至兩缺盆之靑紫微硬雖非當下致命之症心坎上之血癊堅硬最爲要害緊重之處而又復顯著於四檢時則此是當日上下翻覆受傷之明驗以若傷痕以若證招文章五何以免元犯之律乎其在重獄體之道不可以手足敺踢之別無明證有所參恕連加同推在所不已生前傷處之死後發現初不分明而末乃爛熳雖是檢驗之例症而此不過一兩日間隱顯之不同也此獄則初檢再檢謂無傷損者三檢則曰以微硬四檢則始稱堅硬有若漸次發現者然此則無冤錄所未論之變例也自初檢距覆檢爲四日距三檢爲二十日則豈有四日內所無之痕損廿日後始發之理哉此必是初覆檢官不能細察有此疏漏之致不可以伊時刑吏之替治其後貶題之示警置而不論當該初檢官歙谷縣令吳在鎭覆檢官通川前郡守趙鉉罪狀請令攸司稟處江陵罪人金順太敺打韓召史當日致死癸丑五月二十五日囚刑問十四次去癸丑五月二十七日江陵兼任襄陽前府使金孝眞牒呈內江陵大和面安味里居總角金順太過時未娶而隣居韓成化之女出嫁平昌地今春喪夫故順太率隣里人今月十六日白畵往寡女所居之地威力奪取而到家欲與同枕而寡女終不肯許竟至抱冤身死被死人韓召史年二十二歲正犯金順太招內渠年今二十三歲尙未取妻同里韓成化之女出嫁於平昌地今春喪夫而成化搬移平昌與其寡女同室居生故渠欲爲作妻備陳事狀於成化弟成太之妻使之誘引以來則成太妻金召史言內吾不可誘引以來如有同居之意暮夜無知之中傳來無妨云云故渠已知成太夫妻之意向夤緣成太妻探得其父母之幷出今十六日晨渠三父子與渠七寸叔金龍才偕往寡女所在處結傳馱牛而來當日則日尙早矣不得相親留置渠家矣日暮時寡女忽然逃歸於其叔成太家渠三父子又與龍才往于成太家捉來寡女深夜仍爲同處而兩夜失睡之餘不勝困惱暫時假寐旋又開睫手撫寡女所臥處則已無去處心甚驚訝卽推後窓則寡女結項於門繩而死不勝惶㥘斷其門繩解其結處卽投火中後心膽驚落不能定情卽與父與兄逃避山谷中畢竟被捉云檢驗實因以被打致死懸錄事牒呈覆檢實因如初殺死之獄前後何限而若其情節之窮凶豈有如金順太者情境之切悲又豈有如韓召史者乎彼以幼少之寡女猝被强暴之逼凌而畵夜相持矢死靡他雖當頭骨之破傷尙能志節之堅守終至殺死之境而免此玷污之辱者其情慽矣所成卓爾今欲雪韓女之冤死表韓女之貞節則金順太之卽地償命毫無所惜渠所發明之說每以自縊爲托而假如渠言直是自縊使之自縊亦豈非順太之死罪乎觀於傷處之狼藉可知手勢之凶毒則其所戕殺十分無疑而不卽輸款一向抵賴者誠極痛惋連加嚴訊期於得情置之當律然後庶可酬韓女之冤○刑曹啓言江陵殺獄罪人金光云獄事則執諸痕損參以情節則最甲之被踢致死斷無可疑蓋乳房處命骨之會囊根當兩陰之分俱是至要至虛之處而一或撞着生死立判則今此胸膛之結癊幾截兩乳腎部之膨突直亘下腹而色且靑黑按亦堅硬考之法文明是被踢野中之捽壓酒媪親見籬邊之交打屍親立證則豈可曰終無詞證況其覓油調藥盲卜巫禱等事足見其負犯而檢報則每欠的確道啓則遽從原恕揆以獄體俱涉未安道臣檢官幷推考光云連加嚴刑期於得情歙谷殺獄罪人文章五獄事則此獄之轉至四檢卽由於實因則極其疑晦看證則元不端的前二檢則懸以因病後二檢則謂以被踢自是一箇屍體而柔何爲而終變爲硬硬何爲而初則爲柔也獄體至重疑端若此今無以懸空憑決更令道臣別定剛明官另加詳覈窮訊期得端緖具意見指一論啓而初覆檢官則姑待獄情歸一從後論勘江陵殺獄罪人金順太獄事則詞案之切慘無如此獄情犯之易露亦無如此獄驅劫村女强奸未奸等罪在此囚特屬餘事而殺死之變卽在當夜蓋男女同室女死男生而死女之頂臚腹背都是交擈亂敺之跡則順太之打殺韓女卽此已判而囚供之諉之自縊尤萬萬至凶切惋請連加嚴刑期於得情敎以江陵囚金光云則道狀之猶傅一端疑輕情也看證也曺讞之謹守三尺常憲法也痕損也以情較法守法之論固當矣踢打時光景無人目擊則胸膛之硬靑囊腎之膨突必由於打亦安如無顚觸擠撞之際自致重傷而然乎且其相鬪之處自溪及籬云爾則所謂痕損未必歸之於正犯之一一手犯更令道臣嚴飭推官別出意見詳査報來後卽爲狀聞事分付歙谷囚文章五則獄已四檢疑入三昧初覆檢所無之傷處發於三四檢云者蔽一言曰初覆檢之疏漏可知此則道伯言是矣卿等論理亦有意見卽令道臣更覈歸一狀聞事分付江陵囚金順太則此獄先論貞女辦節之操次及頑漢行凶之惡實合於彰善懲惡之道逖矣遐陬王化未沾而村間寡居之女能識不更之義備經强暴之所因而不以冥冥墮行及其暮夜縳來也終始不屈死而後已何其卓絕之甚哉烈女韓召史令地方官旌其閭順太則豈可任其抵賴使貞女茹冤於泉下渠供雖以韓女之自縊爲死中求生之計而設使眞箇自縊渠所償死毫無加減死者貞烈尤益明著況屍帳中許多傷處無不憯毒仰合渾身殆無完膚如許獰慝之手勢曾所罕見於殺死之案國有法順太其敢倖逭當律嚴飭道伯到關卽時直捧遲晚招仍又考覆親問斯速具格狀聞以爲報議政府詳覆施行之地